Diari Oficial de la Generalitat Valenciana


Sumari del DOGV 5944, del 30-01-2009 (2009/925)

ORDE de 30 de desembre de 2008, de la Conselleria d'Indústria, Comerç i Innovació, per la qual s'establixen les bases per a la concessió de subvencions per a accions específiques en matèria de consum per a l'exercici 2009.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5944

Data del DOGV
:   30-01-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/925


Data del document
:   30-12-2008

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * ajuda pública
    * associació
    * suport econòmic
    * protecció del consumidor
    * moviment de consumidors
    * administració local
    * associació professional

ORDE de 30 de desembre de 2008, de la Conselleria d'Indústria, Comerç i Innovació, per la qual s'establixen les bases per a la concessió de subvencions per a accions específiques en matèria de consum per a l'exercici 2009. [2009/925]
La Generalitat promou l'adequada protecció dels consumidors i la qualitat de béns i servicis que estos consumixen. L'objectiu bàsic és la satisfacció plena del consumidor en relació amb els béns i servicis que oferix el mercat. Per a això, cal aconseguir la màxima eficàcia en el funcionament dels mercats de productes i servicis i contribuir al perfeccionament de la competència en estos, entesa com un instrument per a aconseguir aquella finalitat.
Amb estos propòsits, el Consell impulsa activitats tendents a garantir estos objectius mitjançant programes dirigits a promoure la formació i l'educació dels individus i de la societat en el consum responsable. Per a això compta amb la col·laboració de les associacions especialitzades, les cambres de comerç i els ajuntaments de la Comunitat Valenciana, amb els quals compartix projectes, i fomenta l'equilibri entre les parts, en especial a través de les actuacions de les oficines municipals d'informació al consumidor (OMIC).
La difusió de la informació, la formació de personal especialitzat, l'incentiu a l'acció transparent als mercats i la promoció del recurs de la mediació i l'arbitratge, com a fórmules per a resoldre les diferències entre oferents i consumidors, són els eixos bàsics d'eixa actuació. Els acompanyen les tasques d'inspecció i d'agilització administrativa dels servicis de defensa del consumidor.
La política de la Generalitat s'inscriu en la línia de fomentar les actuacions tendents a protegir els drets dels consumidors i usuaris, especialment en el moment actual on la globalització dels mercats i les noves tecnologies de la informació obliguen a desenvolupar accions capaces de prevenir les necessitats de formació i d'assessorament i informació que requerirà el consumidor, en conseqüència amb els imprevisibles canvis en l'oferta dels servicis i productes i en els drets que al voltant d'estos ha de tenir reconeguts.
És difícil respondre amb eficàcia a este objectiu de satisfacció de necessitats del consumidor a curt i mitjà termini sense una línia específica de foment que servisca de referència sòlida dels distints projectes, sense una qualificació de professionals experts i sense uns recursos capaços d'adaptar-se a l'evolució i innovacions que sorgisquen.
Per tot això, esta ordre pretén donar suport a aquelles accions i projectes que incidisquen en la millora de la defensa dels consumidors i usuaris, per a d'esta manera contribuir a donar resposta a les necessitats del consumidor individual, de les seues associacions i de les administracions local i autonòmica, i que incrementen la responsabilitat i el compromís del consumidor per a l'exercici dels seus drets i la participació en la millora de la societat de consum.
S'assenyala, en virtut del que establix l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que la present convocatòria d'ajudes no necessita ser notificada o comunicada a la Comissió Europea per no reunir tots els requisits de l'apartat 1 de l'article 87 del Tractat CE, ja que es financen estudis, accions i projectes concrets, especials i diferenciats en l'àmbit de consum, els quals en cap cas tenen la condició d'activitat econòmica ni repercutixen en les activitats econòmiques que puguen ser realitzades, si és el cas, pels beneficiaris de les ajudes, de manera que les ajudes no subvencionaran indirectament les activitats econòmiques que pogueren desenvolupar-se.
Així, atenent l'Estatut dels Consumidors i Usuaris de la Comunitat Valenciana com a marc de suport a les accions tendents a la defensa dels drets del consumidor i a l'empara de les facultats atribuïdes per l'article 28 de la Llei 5/1983, de 30 de desembre, del Consell, i l'article 47 del Text Refós de la Llei d'Hisenda Pública de la Generalitat,
ORDENE
Article 1. Objecte, àmbit i beneficiaris de les ajudes
1. L'objecte de la present ordre és establir el règim de la concessió d'ajudes per a finançar les despeses corrents d'aquelles actuacions concretes i específiques que tendisquen a protegir els interessos dels consumidors i usuaris en l'àmbit de la Generalitat, durant l'exercici 2009.
2. Podran ser beneficiaris de les ajudes els següents subjectes, que desenvolupen la seua activitat en l'àmbit de la Comunitat Valenciana i no estiguen sotmesos a les prohibicions establides en l'article 13, apartats 2 i 3 de la Llei 38/2003, de 17 de novembre, General de Subvencions (d'ara en avant, LGS):
- Associacions, federacions i confederacions de consumidors i empresaris.
- Entitats locals.
- Fundacions.
- Altres entitats públiques o privades sense ànim de lucre.
Article 2. Finançament
L'import global màxim destinat a atendre estes ajudes és de 339.000 euros i es finançarà a càrrec de la línia pressupostària T5741 del capítol IV del programa 443.10, consignada en el Projecte de Llei de Pressupostos de la Generalitat per a l'exercici 2009.
L'esmentada quantitat global màxima, podrà ser ampliada segons el pressupost disponible.
Es delega en la directora general de Comerç i Consum l'aprovació d'eixa modificació de l'import global màxim. La resolució que es dicte en l'exercici d'esta delegació, serà publicada en el Diari Oficial de la Comunitat Valenciana.
Article 3. Accions subvencionables
1.Les subvencions seran destinades a finançar les actuacions següents:
a) Realització d'estudis, projectes i accions concretes, especials i diferenciades de les actuacions habituals i pròpies de les entitats beneficiàries, tendents a millorar la protecció i seguretat dels interessos dels consumidors i usuaris, a potenciar el consum responsable, així com a facilitar l'accés dels consumidors i usuaris a la justícia en la defensa dels seus interessos individuals, generals i col·lectius.
b) Accions de formació en matèria de consum que, com a mínim, tinguen una duració de huit hores lectives.
c) Campanyes d'adhesió al sistema arbitral de consum.
d) Realització d'anàlisis comparatives de les condicions jurídiques i econòmiques, entre d'altres, en sectors com el de l'automoció, la telefonia, els servicis de comunicacions electròniques, els servicis i productes financers, les companyies elèctriques, etc.
e) Foment i manteniment dels centres permanents d'informació i formació del consumidor.
2. No seran subvencionables les despeses de personal propi i els consums habituals utilitzats per al funcionament normal i el desenvolupament de les funcions inherents als beneficiaris, excepte en el cas dels centres permanents d'informació i formació.
No es considerarà personal propi el contractat per mitjà de contracte d'obra o servici determinat per a l'acció concreta que se subvenciona.
Només serà subvencionable l'IVA satisfet per l'adquisició de béns i servicis quan el beneficiari acredite, mitjançant documentació expedida per l'Agència Estatal d'Administració Tributària, l'exempció o no-subjecció a l'esmentat impost, o que l'import de l'impost forma part del cost de l'actuació subvencionable, i no serà susceptible de recuperació o compensació. En el cas que l'entitat sol·licitant haja presentat l'esmentada documentació en exercicis anteriors davant la Direcció General de Comerç i Consum, no caldrà que la torne a presentar. Serà suficient de fer constar esta circumstància en un escrit dirigit a esta direcció general, firmat pel representant de l'entitat, on es manifeste expressament que la indicada documentació es manté vigent.
Únicament se subvencionaran les despeses de locomoció, hostalatge i restauració derivades de la realització d'accions formatives de l'apartat 1b) d'este article.
3. En cap cas les ajudes podran destinar-se a despeses d'inversió ni, en particular, a la creació, ampliació o millora de la pàgina web.
4. Les ajudes per a les despeses esmentades en este article podran sol·licitar-se en relació amb les efectuades des de l'1 de gener fins al 16 d'octubre de 2009, sempre que reunisquen les restants condicions i requisits establits en la present ordre.
5. Es podrà subcontractar l'activitat objecte de la subvenció fins al 100 per cent, i en este cas caldrà ajustar-se al que disposa l'article 29 de la LGS.
Article 4. Presentació de sol·licituds i termini
1. Les sol·licituds per a l'obtenció de les ajudes regulades en la present ordre hauran de dirigir-se a la Direcció General de Comerç i Consum i es presentaran segons model normalitzat al Registre General de la Conselleria d'Indústria, Comerç i Innovació, carrer de Colom, número 32, codi postal 46737 València, o mitjançant qualssevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara en avant, LRJAP).
En cas d'enviament per correu certificat, la presentació de la documentació a l'oficina de correus corresponent haurà de fer-se d'acord amb el que disposa l'article 31 del Reial Decret 1.829/1999, de 3 de desembre, pel qual s'aprova el Reglament pel qual es regula la prestació dels servicis postals, en desplegament del que establix la Llei 24/1998, del servei postal universal i de liberalització dels servicis postals, en sobre obert, a fi que l'exemplar destinat a la Direcció General de Comerç i Consum siga datat i segellat per l'oficina de correus corresponent. S'entendrà com a data vàlida de presentació aquella que aparega en el segell de l'oficina de correus lloc sobre la sol·licitud presentada.
2. Les sol·licituds hauran d'anar acompanyades dels documents que a continuació s'indiquen:
a) Documentació que acredite i identifique el sol·licitant i el seu representant legal:
a.1) Per a les entitats sol·licitants, diferents de les entitats locals:
- Original i còpia o còpia compulsada de la targeta d'identificació fiscal.
- Original i còpia o còpia compulsada de l'acta de constitució i estatuts i inscripció en el registre corresponent, excepte que l'entitat sol·licitant siga una federació o associació de consumidors i usuaris inscrita en el Registre Públic d'Associacions de Consumidors i Usuaris de la Comunitat Valenciana.
- Original i còpia o còpia compulsada del DNI del/la president/a de l'entitat.
- Certificat del secretari que acredite el nomenament del/la president/a de l'entitat.
- Si és el cas, original i còpia o còpia compulsada del DNI de qui actue com a representant de l'entitat, i original i còpia o còpia compulsada de poders actualitzats que acrediten la seua representació.
a.2) Per a les entitats locals s'exigirà:
- Còpia compulsada del CIF de l'entitat local.
- Certificat del secretari/ària de l'entitat local acreditatiu del nomenament del representant legal.
- Certificat expedit pel/la secretari/ària de l'entitat local, acreditatiu de l'acte/acord adoptat per l'òrgan municipal competent, que incloga l'aprovació del programa i el pressupost corresponents, la sol·licitud de subvenció i la seua quantia, així com el compromís exprés de finançar la part no subvencionada. Este certificat es presentarà segons model que s'adjunta en l'annex I.
b) Acreditació que el sol·licitant de la subvenció es troba al corrent en el compliment de les obligacions tributàries i davant la Seguretat Social.
La presentació de la sol·licitud per part del beneficiari de la subvenció comportarà l'autorització a la Conselleria d'Indústria, Comerç i Innovació perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions (d'ara en avant, RLGS).
No obstant això, el sol·licitant hi podrà denegar expressament el consentiment, fent constar tal circumstància en el model normalitzat de sol·licitud; en este cas haurà d'aportar els certificats següents:
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.
- De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les seues obligacions amb la Seguretat Social.
- Dels serveis territorials de la Conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.
En este sentit, els certificats expedits per les administracions tributàries i per la Seguretat Social tindran validesa durant un termini de sis mesos des de la data de l'expedició, d'acord amb el que establix l'article 23.3 del RLGS.
Quan se sol·liciten ajudes que no superen els 1.803 euros per beneficiari (per concepte i any), o el sol·licitant siga una entitat local, els certificats previstos en este apartat se substituiran per una declaració responsable de trobar-se al corrent en el compliment de les obligacions tributàries i amb la Seguretat Social imposades per les disposicions vigents, de conformitat amb el model de l'annex II-A (entitats locals) o annex II-B (resta d'entitats). Tot això de conformitat amb l'article 13.2.g) de la LGS, article 24 del RGLGS i article 3, apartats 2 i 5 de l'Ordre de 30 de maig de 1996, de la Conselleria d'Economia i Hisenda, sobre la forma d'acreditar pels beneficiaris de les subvencions l'exigència prevista en l'article 47.7 del Text Refós de la Llei de la Hisenda Pública de la Generalitat.
c) Dades de domiciliació bancària (fitxa de manteniment de tercers, segons model establit per l'Ordre de la Conselleria d'Economia, Hisenda i Ocupació de 31 d'agost de 2007, i certificat de conformitat de l'entitat financera), excepte que s'hagen presentat amb anterioritat davant de la Conselleria d'Indústria, Comerç i Innovació i no hagen experimentat variació.
d) Memòria detallada de l'entitat, corresponent a l'exercici 2008, així com un resum de les actuacions o programes que es tenen previst realitzar durant l'exercici 2009. En concret, la memòria que han de presentar les entitats locals i associacions de consumidors contindrà referències a les següents actuacions en matèria de consum:
- Consultes i reclamacions.
- Mediacions efectuades.
- Assistència a audiències arbitrals.
- Accions judicials exercitades.
- Activitats d'informació, formació i educació.
- Activitats de participació institucional i relacions amb organismes oficials.
- Inspeccions realitzades (només per a entitats locals).
- Activitats estatutàries i d'organització interna (només per a associacions).
e) Pressupost de l'entitat, detallat i desglossat per partides, de despeses i ingressos per a l'exercici 2009, segons el model que s'adjunta en l'annex III. En el cas de les entitats públiques, s'haurà de presentar únicament el pressupost de despeses corresponent al programa de consum.
f) Memòria descriptiva de l'actuació per a la qual se sol·licita l'ajuda, que contindrà com a mínim els aspectes següents:
- Problemàtica sobre la qual s'actua.
- Objectius.
- Destinataris.
- Accions a desenvolupar.
- Especificació del període de realització de l'activitat i, en el cas de les activitats formatives, horari i duració total del curs que, com a mínim, serà de 8 hores, així com currículum del professorat.
- Indicadors a utilitzar per a avaluar amb posterioritat la consecució dels objectius fixats (com ara nombre d'assistents i resultat de les enquestes realitzades en les accions formatives, grau de distribució dels materials, nombre d'empreses visitades i adherides al sistema arbitral de consum, etc.)
Esta memòria tindrà un mínim de tres folis i un màxim de deu (sense comptar, si és el cas, el currículum del professorat).
g) Pressupost de l'actuació a realitzar detallat per partides.
h) Per a subvencionar les despeses de funcionament i personal adscrit als centres permanents d'informació i formació, en comptes de la documentació indicada en els apartats f) i g), s'haurà d'adjuntar certificat del/la secretari/ària de l'entitat local sol·licitant en què conste el personal adscrit a estos i el pressupost de l'esmentada entitat destinat a estos centres.
i) Declaració responsable que acredite que el sol·licitant no és deutor de la Generalitat per reintegrament de subvencions, segons model facilitat a este efecte en els annexos IV-A i IV-B.
j) Declaració responsable de no estar sotmés a les altres prohibicions per a obtenir la condició de beneficiari establides en l'article 13 de la LGS, que es troba inclosa en el model normalitzat de sol·licitud, i no cal presentar en escrit a banda.
k) Certificat o declaració responsable que garantisca que els beneficiaris no rebran o cobraran cap compensació dels destinataris de les actuacions subvencionades, així com que les ajudes rebudes no repercutiran en les possibles activitats econòmiques que, si és el cas, puguen desenvolupar les mencionades beneficiàries, segons model facilitat a este efecte en els annexos V-A i V-B.
3. Quan la sol·licitud no reunisca els requisits assenyalats en l'article 70 LRJAP o no s'adjunte la documentació que d'acord amb esta ordre resulte exigible, es demanarà a l'interessat que, en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.
4. El termini de presentació de sol·licituds serà d'1 mes a comptar des de l'endemà de la publicació de la present ordre en el Diari Oficial de la Comunitat Valenciana.
Les sol·licituds que es presenten fora del termini establit no seran admeses a tràmit i es resoldrà la inadmissió per extemporaneïtat, que serà notificada de forma expressa als interessats.
Article 5. Instrucció del procediment
1. La Direcció General de Comerç i Consum de la Generalitat serà la competent per a la instrucció del procediment, en els termes que preveu l'article 24 de la LGS, i podrà realitzar d'ofici totes les actuacions que estime necessàries per a la determinació, el coneixement i la comprovació de les dades en virtut dels quals ha de formular-se la proposta de resolució.
2. S'establix una fase de preavaluació en la qual l'òrgan instructor verificarà el compliment de les condicions imposades pels articles 1 i 3 d'esta ordre, per a adquirir la condició de beneficiari i perquè les accions siguen subvencionables, que no necessiten per a la seua apreciació de cap valoració. Si en la fase de preavaluació es resol la inadmissió de la sol·licitud per esta causa, li serà notificada de forma expressa a l'interessat.
Article 6. Criteris d'avaluació de les sol·licituds
1. Per a l'avaluació de les sol·licituds destinades a les accions previstes en els apartats a), b), c) i d) de l'article 3.1 es tindran en consideració els criteris següents:
- Estar basat en un programa de treball clar i realista. Fins a 35 punts.
- L'originalitat del projecte. Fins a 25 punts.
- La repercussió social de l'actuació i la rellevància per als consumidors. Fins a 15 punts.
- Tenir una bona relació cost-eficàcia, és a dir, congruència entre el pressupost i els mitjans utilitzats. Fins a 15 punts.
- Aportació de l'entitat al finançament de l'actuació per la qual se sol·licita l'ajuda, la qual cosa implica que l'esmentada sol·licitud no serà del 100 per cent de l'import de l'actuació. Fins a 10 punts.
2. Per a l'avaluació de les sol·licituds destinades a les accions previstes en l'apartat e) de l'article 3.1 es tindrà en consideració els criteris següents:
- La programació a realitzar durant l'exercici 2009. Fins a 50 punts.
- El personal adscrit a este. Fins a 30 punts.
- El pressupost destinat al centre. Fins a 20 punts.
Article 7. Avaluació de les sol·licituds i proposta de concessió
1. Per a l'avaluació de les sol·licituds es constituirà una Comissió de Valoració integrada per personal tècnic de la Direcció General de Comerç i Consum, designat per la directora general a este efecte.
La Comissió de Valoració estarà composta pel/la president/a i dos vocals, un dels quals actuarà com a secretari/ària. En el seu funcionament es regirà pel que establix el capítol II del títol II de la LRJAP.
2. La Comissió, després de la valoració de les sol·licituds admeses, emetrà un informe amb caràcter de proposta de resolució provisional en què es concrete el resultat de l'avaluació d'acord amb els criteris establits en l'article anterior. En l'esmentat informe s'indicaran les sol·licituds i s'expressarà: les entitats sol·licitants per a les quals es proposa la concessió de subvenció, les actuacions a subvencionar, el pressupost incentivable d'estes i la quantia de la subvenció a concedir, especificant la puntuació obtinguda en l'avaluació.
3. Quan no figuren en el procediment ni siguen tinguts en compte altres fets ni altres al·legacions que les adduïdes pels interessats, la proposta de resolució provisional formulada tindrà el caràcter de definitiva.
4. Quan l'import de la subvenció contingut en la proposta de resolució provisional siga inferior al que s'inclou en la sol·licitud presentada, es podrà instar del beneficiari la reformulació d'esta de conformitat amb l'article 27 de la LGS.
5. De conformitat amb l'article 24.4 de la LGS, l'òrgan instructor emetrà un informe en què conste que de la informació que hi ha al seu poder es desprén que els beneficiaris complixen tots els requisits per a accedir a la subvenció.
Article 8. Resolució de la concessió d'ajudes
1. Avaluades les sol·licituds, la proposta definitiva de la Comissió de Valoració serà elevada, a través de l'òrgan instructor, a la consellera d'Indústria, Comerç i Innovació, la qual dictarà una resolució de concessió de les ajudes que fixarà expressament el pressupost incentivable a justificar i la quantia de la subvenció concedida i incorporarà, si és el cas, les condicions i obligacions que afecten el desenvolupament de l'actuació objecte de subvenció. La resolució contindrà una desestimació general de la resta de les sol·licituds.
2. El termini màxim per a tramitar i resoldre els expedients serà de cinc mesos a comptar des de l'endemà de la publicació de la present ordre. Transcorregut el termini sense que haja recaigut una resolució, s'entendrà desestimada la sol·licitud de concessió de l'ajuda, en els termes que preveu l'article 44 de la LRJAP.
3. La resolució es notificarà als interessats en els termes que preveu l'article 58 de la LRJAP.
4. Les subvencions concedides seran publicades en el Diari Oficial de la Comunitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció, de conformitat amb l'article 18 LGS.
5. La resolució a què es referixen els paràgrafs anteriors posa fi a la via administrativa i contra esta podrà interposar-se, potestativament, recurs de reposició davant de l'òrgan que va dictar l'acte, en el termini d'un mes, a partir de l'endemà de la notificació de la resolució corresponent, o bé, directament recurs contenciós administratiu davant la Sala de l'esmentada jurisdicció del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent. En el cas que s'interpose recurs de reposició, no es podrà interposar recurs contenciós administratiu fins que aquell siga resolt expressament o s'haja produït la seua desestimació presumpta. Tot això, de conformitat amb els articles 10.1.a), 14 i 46 de la Llei 29/1998, de 13, de juliol, Reguladora de la Jurisdicció Contenciosa Administrativa, i els articles 116 i 117 de la LRJPAC, i sense perjudci que l'interessat utilitze qualsevol altre recurs que estime procedent.
Article 9. Quantia de les ajudes i compatibilitat
1. Les ajudes podran arribar fins al 100% de l'import del pressupost de l'actuació presentat per l'entitat peticionària i acceptat en la resolució de concessió com a pressupost incentivable aprovat, amb els límits següents:
- L'import de l'ajuda per acció subvencionada no podrà ser superior a 35.000 euros per a les actuacions recollides en els apartats a), b), c) i d) de l'article 3.1 o a 60.000 euros per a les actuacions recollides en l'apartat e) de l'esmentat article.
2. En les actuacions formatives de l'apartat b) de l'article 3.1, el cost màxim subvencionable en concepte d'honoraris de ponents que intervinguen en les actuacions formatives serà de 200 €/hora i el cost màxim subvencionable, per persona i dia, per despeses d'hostalatge serà de 60 euros i per despeses de restauració de 25 euros. En cas d'utilitzar-se vehicle particular en els desplaçaments, el cost màxim subvencionable serà de 0,20 euros per quilòmetre.
3. L'import de les subvencions concedides en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat a desenvolupar pel beneficiari.
4. En el cas de les federacions i associacions de consumidors i usuaris i de les oficines municipals d'informació al consumidor, les ajudes establides per la present ordre són incompatibles amb qualssevol altres percebudes de la Conselleria d'Indústria, Comerç i Innovació per a la mateixa acció subvencionable.
Article 10. Resolució d'incidències
La directora general de Comerç i Consum, després dels informes previs que crega oportuns, resoldrà les incidències que es produïsquen després de l'esmentada concessió, com ara pròrrogues de terminis, modificacions justificades del projecte inicial o qualsevol altra variació de les condicions particulars de la concessió.
Article 11. Obligacions dels beneficiaris
Són obligacions dels beneficiaris:
a) Realitzar l'activitat que fonamenta la concessió de la subvenció.
b) Acreditar la realització de l'activitat i el compliment dels requisits i les condicions que determinen la concessió de l'ajuda, així com les que deriven de la llei, la seua naturalesa i objecte.
c) Comunicar, en qualsevol moment de la vigència de l'expedient i en tot cas amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.
d) Comunicar a la major brevetat a l'òrgan instructor i, en tot cas, amb la suficient antelació respecte de la finalització de l'execució de l'actuació, qualsevol circumstància no prevista que tinga lloc i que puga afectar les condicions que van determinar l'atorgament de la subvenció o que dificulte el desenvolupament de l'actuació subvencionada, a l'efecte de la valoració i resolució.
e) Fer constar de manera explícita en la difusió de les accions subvencionades el suport de la Conselleria d'Indústria, Comerç i Innovació, amb la indicació següent: "este projecte ha sigut subvencionat per la Conselleria d'Indústria, Comerç i Innovació i el seu contingut és responsabilitat exclusiva de l'entitat beneficiària".
f) Sotmetre's a les actuacions de control financer de la Intervenció General de la Generalitat en relació amb les subvencions o ajudes concedides.
g) Comprometre's que les ajudes rebudes no repercutiran en les possibles activitats econòmiques que, si és el cas, puguen desenvolupar.
h) Diferenciar els ingressos i costos de les activitats subvencionades, així com de les activitats econòmiques que, si és el cas, puguen desenvolupar (per exemple, portant una comptabilitat separada, estats financers diferenciats, etc.).
Article 12. Control de les accions
1. La Direcció General de Comerç i Consum realitzarà el control i seguiment de les accions a través de les comprovacions que considere necessàries.
2. La Direcció General de Comerç i Consum, en els supòsits en què ho estime procedent i en especial quan les actuacions per a les quals es concedisca l'ajuda consistisquen en la realització d'estudis, projectes o plans, podrà designar personal tècnic perquè col·labore en la seua redacció o execució o assumisca la direcció tècnica de la realització; amb este objecte, el beneficiari estarà obligat, quan així ho determine la corresponent resolució de concessió de l'ajuda, a informar a eixe centre directiu de l'inici de les actuacions.
Article 13. Justificació i liquidació de les subvencions
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda, i es podran efectuar pagaments parcials conforme es vagen aportant els corresponents justificants.
2. Els beneficiaris han de retre justificació del compliment de les condicions imposades i de la consecució dels objectius de la subvenció mitjançant la presentació d'un compte justificatiu de cada una de les actuacions subvencionades, d'acord amb el que preveu l'article 72 del RGLS.
3. El termini per a presentar el compte justificatiu finalitzarà el 16 d'octubre de 2009, inclusivament, llevat que per circumstàncies concurrents s'establisca un termini distint en la resolució de concessió de l'ajuda o se sol·licite i s'aprove l'ampliació de l'esmentat termini en els termes de l'article 70 del RGLS.
4 El compte justificatiu de cada una de les actuacions subvencionades inclourà la documentació següent:
a) Una memòria de l'actuació subvencionada en la qual es justifique el compliment de les obligacions i les condicions que s'hagueren establit, si és el cas, en la resolució de concessió, amb descripció de les activitats realitzades i dels resultats obtinguts.
b) Una memòria econòmica justificativa del cost de les activitats realitzades amb indicació de cada una de les despeses incorregudes. L'esmentada memòria contindrà:
b.1) Quan el beneficiari siga una entitat local:
- Certificat de contracció de la despesa en què conste l'acte/acord de reconeixement de l'obligació per l'òrgan competent, expedit pel/la secretari/ària o interventor/a de l'entitat local, i en el qual apareixerà la data de reconeixement de l'obligació de la despesa, que manifeste expressament que s'ha complit l'objecte de la subvenció. este certificat inclourà una relació classificada de les despeses de l'activitat amb identificació del creditor i del document, l'import i la data d'emissió, segons model que s'adjunta en l'annex VI
b.2) Quan es tracte de la resta d'entitats:
- Certificat de realització de la despesa expedit pel/la secretari/ària de l'entitat amb el vistiplau del seu president/a, que manifeste expressament que s'ha complit l'objecte de la subvenció i que inclourà una relació classificada de les despeses de l'activitat, amb identificació del creditor i del document, l'import i la data d'emissió, segons model que s'adjunta en l'annex VII
- S'adjuntarà necessàriament originals o còpies compulsades de les despeses realitzades: factures i la resta de documents de valor probatori equivalent, amb validesa en el tràfic juridicomercantil o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran de tenir totes les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el Reglament que regula les obligacions de facturació, i es modifica el Reglament de l'Impost sobre el Valor Afegit.
- Els desplaçaments es justificaran per mitjà del bitllet o factura corresponent, en cas d'utilització de transport públic, i en cas que s'use vehicle particular caldrà ajustar-se al que disposa l'article 9.2 de la present ordre. Haurà d'adjuntar-se, si és el cas, rebut de la persona que ha realitzat el desplaçament.
- Les despeses d'hostalatge i/o restauració es justificaran per mitjà de les factures corresponents.
- Les justificacions corresponents al personal amb contracte per a obra o servici determinat es presentaran necessàriament mitjançant nòmines i butlletins de cotització a la Seguretat Social (TC1 i TC2).
b.3) A més, amb independència de la seua naturalesa jurídica, qualsevol beneficiari haurà d'incloure, si és el cas, la següent documentació en la memòria econòmica:
- Còpia dels contractes per a obra o servici determinat.
- Relació de persones que han realitzat la despesa d'hostalatge i/o restauració, mitjançant un certificat del/la secretari/ària de l'entitat beneficiària.
- En les subvencions a estudis i publicacions s'aportarà un exemplar.
- Si és el cas, acreditació de l'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions. Amb esta finalitat el beneficiari presentarà un certificat o una declaració responsable detallada, segons model que s'adjunta en l'annex VIII-A per a entitats locals i VIII-B per a la resta de beneficiaris.
- Quan l'import de la despesa subvencionable supere la quantia de 12.000 euros en el supòsit de prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja al mercat suficient nombre d'entitats que subministren o presten el servici, i justificació de la que s'ha triat quan no recaiga en la proposta econòmica més avantatjosa.
- En el cas que el beneficiari haja denegat expressament el seu consentiment perquè la Conselleria obtinga directament els corresponents certificats telemàtics, acreditació que el beneficiari es troba al corrent en el compliment de les seues obligacions tributàries i amb la Seguretat Social. En este sentit, els certificats expedits per les administracions tributàries i per la Seguretat Social tindran validesa durant un termini de sis mesos des de la data de la seua expedició, d'acord amb el que establix l'article 23.3 del RLGS.
Quan la quantia de la subvenció concedida no supere els 1.803 euros per beneficiari, o el beneficiari siga una entitat local, els certificats previstos en este apartat se substituiran per una declaració responsable de trobar-se al corrent en el compliment de les obligacions tributàries i amb la Seguretat Social imposades per les disposicions vigents, de conformitat amb el model de l'annex II-A per a ens locals i II-B per a la resta de beneficiaris. Tot això de conformitat amb l'article 13.2.g) de la LGS, l'article 24 del RGLGS i l'article 3, apartats 2 i 5, de l'Ordre de 30 de maig de 1996, de la Conselleria d'Economia i Hisenda, sobre la forma d'acreditar pels beneficiaris de les subvencions l'exigència prevista en l'article 47.7 del Text Refós de la Llei de la Hisenda Pública de la Generalitat.
- Declaració responsable que acredite que el beneficiari no és deutor per reintegrament de subvencions, segons model facilitat a este efecte en els annexos IV-A i IV-B.
5. A l'efecte de justificació es considerarà que la despesa subvencionada s'ha realitzat encara que les factures no hagen sigut efectivament pagades amb anterioritat a la finalització del període de justificació. Quan es tracte d'entitats locals, es considerarà suficient que la despesa haja assolit la fase «O» en els seus pressupostos.
6. Independentment de l'import de l'ajuda concedida a cada beneficiari, este haurà de justificar la totalitat de la quantia establida, en cada cas, com a pressupost incentivable aprovat en la resolució de concessió i que està en directa relació amb el pressupost de l'actuació sol·licitat. En este sentit, les entitats sol·licitants hauran de presentar un pressupost ajustat i realista. Qualsevol justificació per quantia inferior a l'establida com a pressupost incentivable aprovat implicarà la minoració proporcional de la quantia concedida.
Article 14. Minoració i resolució de l'ajuda concedida
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no-execució o l'execució inadequada de part de la despesa aprovada, la insuficient justificació d'alguna de les despeses efectivament realitzades i la concessió d'altres ajudes públiques o privades, després de la presentació de la sol·licitud, si en conjunt excedixen els límits establits podrà donar lloc a la minoració de la subvenció concedida.
2. L'incompliment pel beneficiari de qualsevol dels requisits, les condicions i la resta de circumstàncies que van donar lloc a l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la seua realització, donarà lloc a la incoació per l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
DISPOSICIONS ADDICIONALS
Primera
La concessió de les ajudes previstes en esta ordre estarà condicionada a l'existència de crèdit adequat i suficient per a això en els pressupostos de la Generalitat per a l'exercici 2009, d'acord amb l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa.
Segona
1. En el supòsit que els documents que s'han d'adjuntar a la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la LRJAP, sempre que s'hi facen constar la data i l'òrgan o dependència on es presentaren o, si és el cas s'emeteren, i que no hagen transcorregut més de cinc anys des de l'acabament del procediment al qual corresponen.
2. En els supòsits d'impossibilitat material d'obtenir la documentació, l'òrgan competent podrà demanar al sol·licitant la seua presentació o, si de cas hi manca, l'acreditació per uns altres mitjans dels requisits a què fa referència el document.
DISPOSICIONS FINALS
Primera
La Conselleria d'Indústria, Comerç i Innovació es reserva el dret de publicar els projectes subvencionats, durant el temps màxim d'un any, a comptar des del lliurament de la memòria final del projecte realitzat. Així mateix, la Conselleria d'Indústria, Comerç i Innovació es reserva la facultat d'incorporar els estudis, anàlisis i publicacions subvencionats en la seua pàgina web.
Segona
Es faculta el secretari autonòmic d'Indústria, Comerç i Innovació per a dictar les disposicions i adoptar les mesures que considere oportunes per al desplegament i l'aplicació del que es disposa en la present ordre.
Tercera
La present ordre entrarà en vigor l'endemà de la publicació en el Diari Oficial de la Comunitat Valenciana.
València, 30 de desembre de 2008
La consellera d'Indústria, Comerç i Innovació
BELÉN JUSTE PICÓN
Índex d'annexos
Annex I: Certificat del secretari/de la secretària de l'entitat local sobre aprovació de l'actuació: programa, pressupost, quantia de la subvenció que se sol·licita i compromís de finançar la part no subvencionada.
Annex II-A: Declaració responsable d'estar al corrent en el compliment de les obligacions tributàries i amb la Seguretat Social imposades per la normativa vigent (entitats locals).
Annex II-B: Declaració responsable d'estar al corrent en el compliment de les obligacions tributàries i amb la Seguretat Social imposades per la normativa vigent (altres entitats).
Annex III: Pressupost detallat i desglossat per partides de despeses i ingressos per a l'exercici 2009 (entitats privades).
Annex IV-A: Declaració responsable acreditativa que el sol·licitant no és deutor per reintegrament de subvencions (entitats locals).
Annex IV-B: Declaració responsable acreditativa que el sol·licitant no és deutor per reintegrament de subvencions (altres entitats).
Annex V: Declaració responsable acreditativa de la no-repercussió de les ajudes en les possibles activitats econòmiques dels beneficiaris.
Annex VI: Memòria econòmica justificativa (entitats locals).
Annex VII: Memòria econòmica justificativa (resta d'entitats).
Annex VIII-A: Certificat sobre finançament de l'actuació (entitats locals).
Annex VIII-B: Declaració responsable sobre finançament de l'actuació (resta d'entitats).